מדריך לאציל

## המדריך לאציל

ואן הסה נוצרה בהשראת העמים הגרמאנים וההיסטוריה שלהם. זוהי אומה פיאודלית, שאנשיה ידועים כתחרותיים ומתנשאים. ואן הסה היא האומה הפורייה ביותר, והמזון שהיא מייצאת מאכיל את ממלכות האדם והשייף. באופן כללי הואן הסים מאמינים בתחרות ובמריטוקרטיה ברמה מסוימת. בעוד שפשוטי העם לא חולקים שוויון זכויות עם האצילים, האצילים ינסו לאסוף אצלם את בעלי המלאכה, היועצים והאמנים המוצלחים ביותר, פשוטי עם או אצילים, כך שגם פשוטי עם יכולים להגיע למעמד גבוה יחסית.

ואן הסה מחולקת בין הצפון ההסי והדרום הואני. הדרום הואני כולל את רוב השדות הפוריים וקרוב יותר לדוכסויות נורמנד ואליזן. בעקבות יחסי הסחר הנרחבים התרבות הואנית יותר קרובה לתרבויות של שאר יבשת אורוק, הם מאמצים יותר את הרעיונות של שוויון מגדרי ולפעמים גם את הדתות של שאר היבשת, כמו דת הטיטאן ודת אלזנה. הצפון ההסי הקר כולל את היערות והמכרות של ואן הסה, ואת הגבול עם האלפים האפלים. ההסים נוטים להיות יותר קרים ונוקשים ורוב הכוח הצבאי של ואן הסה מרוכז בצפון. ההסים נוטים להיות יותר קנאים לדת השבעה ולפעמים להחזיק דעות לא פופולריות כמו עליונות הגברים, רצון להחזיר את מוסד העבדות ולבטל את חופש הדת.

### היסטוריה קצרה

דוכסות ואן הסה נוצרה לפני כ-150 שנה בעקבות נישואין של שליטי הדוכסויות ואן והסה, והייתה חלק מממלכה גדולה יותר בשם אורוק. לפני 65 שנה עלתה לשלטון אנה ואן הסה. עליית אישה לשלטון היוותה תקדים בדוכסות ובממלכת אורוק בכלל. עם עלייתה לשלטון היא ביטלה את מוסד העבדות, הסדירה את זכויות הנשים כשוות לזכויות הגברים והנהיגה חופש דת בדוכסות. רוב הרוזנויות הואניות, הדרומיות, השתייכו למחנה ה"מתקדם", שתמך בשינויים, בעוד שרוב הרוזנויות ההסיות, הצפוניות, השתייכו למחנה ה"שמרן" שהתנגד להן.

לפני חמש שנים, במהלך חג שוויון הסתיו, החליטו אצילי דוכסות ואן הסה יחד עם שתי דוכסויות נוספות, טאנדרול ואדאמן, על פירוק ממלכת אורוק ועל כינון ברית משולשת ביניהן. לפני ארבע וחצי שנים, הברית המשולשת הכריזה מלחמה על דוכסות אחרת - אליזן. המלחמה הייתה קשה ועקובה מדם. המלחמה באליזן נגמרה כאשר מחציתה הצפונית חולקה בין הברית המשולשת, והמחצית הדרומית סופחה לדוכסות נורמנד, בת הברית של אליזן. 10,000 חיילים ואן הסים נהרגו ושדות ואן הסים נשרפו בפעולות תגמול. לפני שנה וחצי, הוחלט על פרישה מהברית המשולשת. לפני כשנה הכריזה הדוכסית הנרייטה על עצמה כמלכה ועל הדוכסות - כממלכה.

### דת השבעה

הדת העיקרית בואן הסה. שבעת אלי היצירה מצפים מהאדם להשקיע במעשיו ולפעול בהרמוניה עם המסורת והצדק. יחס לאחר נקבע על פי המעמד והסיטואציה: פגיעה לא מוצדקת בחסר הכוח עלולה להיחשב חטא, ונענשת על ידי ואט, בעוד זלזול באצולה מהווה חטא בפני עצמו שנענש בידי ארינית'. הכוח, הכבוד והאחריות קשורים זה בזה, ומהאצילים מצופה להפגין את אחריותם ואת טוב ליבם על פי דת השבעה. האלים הם ארינית' - אלת החקלאות וראש האלים, ראדליב - אל הצדק החיים והמוות, גלולי - אל המזל, היצירה והסחר, קריג - אל המלחמה, ויסת - אלת החוכמה, וונש - אלת האהבה, ואט - אל המנודים והחלשים. בואן הסה יש חופש דת, אך השבעה ממשיכים לנצח בתחרות ורוב תושבי הדוכסות ממשיכים להאמין בהם, אות לעוצמתם. לכהנים יש זכויות וכוח פוליטי שנופלים רק מאלה של האצילים.

### האצילים

האצילים הם בעלי כוח שמקורו סמכותי, אלוהי ומסורתי כאחד. האצולה נחשבת כמעלה בפני עצמה, ולכן האציל תמיד מחזיק ביתרון זה לעומת פשוטי העם, והאצולה מהווה אידיאל אליו יש לשאוף. האצילים מכוונים את העולם אל ההרמוניה שהם נמצאים בראשה ומקנים ערך ויופי לחברה. כל אציל שייך למשפחת אצולה מסוימת, ולעיתים לכמה. בתי אצולה שבראשם עומד ברון או אציל בכיר יותר, לרוב יוסיפו לשמם את הקידומת "פון" (פון האגן, פון שטרנבורג וכו'). בנוסף, ענפים משניים של הבית שנמצאים בנחלות אחרים מקבלים את הקידומת "זו" לפני שם הנחלה. תארי האצולה מפורטים בטבלה, לפי רמה עולה של כוח. קיימים חוקים נוספים למעמדות ופניות מכובדות, אך די בזו כדי להסתדר.

### איך לשחק אציל?

אתגר: אצילי ואן הסה הם בני ברית הנאמנים ביותר והאויבים המרים ביותר זה לזה. הם יתאחדו כדי להפוך את ואן הסה לטובה ביותר, אך גם יקדישו את כל כוחם להוכיח מי הכי טוב מביניהם. האציל יישפט לפי כמות הניצחונות והתהילה שלו. עליו להיענות לאתגרים וקריאות תיגר ולהציבם לאחרים.

מסורת: מצופה מהאציל לעקוב אחר המנהגים באדיקות רבה, לספר עליה סיפורים וללמד עליה זרים.

כבוד: מצופה מהאציל לשמור על כבודו, על כבוד ביתו ועל כבוד ואן הסה. כאשר כבודו נפגע פעמים חוזרות ונשנות מצופה ממנו להזמין את הפוגע לדו-קרב.

בית: האציל מייצג את ביתו. מצופה שיתנהג בהתאם לאופי הבית, ייצג אותו כראוי, יציית לראש הבית ויכבד את משפחתו.

ידע: מצופה מהאציל להיות גם בעל מקצוע (לוחם, בעל מלאכה, כהן, וכדומה) ולתרום ידע חדש לתחומו. ישנם גם אצילים המקדישים את חייהם לחקר וגילוי אדמות חדשות, תרבויות והיסטוריה נשכחת.

גאווה לאומית: ואן הסים לא חושבים שהם יותר טובים משאר בני האדם, הם יודעים את זה כעובדה. הואן הסי יודע שהתרבות הואן הסית עליונה על שאר ה"תרבויות" ושהדת שלו היא הדת הנכונה (במקרה של מאמיני טיטאן הזרם הדתי שלהם הוא הנכון ביותר).